**Damar** ili **Zamar** (arapski: ذمار‎‎) je grad u jugozapadnom Jemenu, od 146.346 stanovnika. Administrativni je centar muhafaze Damar koja ima 1,330.108 stanovnika.

Geografija
----------

Damar leži u kotlini na 2400 m nadmorske visine, udaljen 100 km južno od Sane, sjeverno od grada Ibba, te zapadno od Al Baide u Jemenskom gorju. Dobro je povezan s ostalim jemenskim pokrajinama i gradovima jer leži na glavnoj cesti koja povezuje glavni grad Sanu s nizom drugih pokrajina. Damar je bio i ostao poznati centar arapske i islamske kulture i školstva u Jemenu.

Historija
---------

Damar je jedan od najstarijih jemenskih gradova, podignut je početkom 1. vijeka, u doba Sabejskog Kraljevstva. Razvio se kao centar trgovine, važna međustanica na karavanskom putu između sjevera i juga Jemena, zbog izvora vode.

Ime grada *Damar* (ili *Zamar*) veže se uz Damara Alija Džahbara (15–35), mitološkog kralja od Sabe i Rajdana. Brončani kipovi njega i sina Tarana pronađeni su u mjestu Nahlat al-Hamra pored Damara 1935. godine, a danas se nalaze u Nacionalnom muzeju u Sani.

Damar i njegova okolica bili su centar Himjarskog Kraljevstva sve do kraja 4. vijeka. Iz tog razdoblja ostalo je nekoliko grobova i brana na vadijima u Planini Haran pored grada. Razrušen je za invazije Aksumskog kraljevstva na Jemen u 4. vijeku. Damar je među prvim jemenskim gradovima prihvatio islam, njegovu Veliku džamiju u 7. vijeku sagradio je Dihja al-Kalbi, suradnik prvog kalifa Abu Bakra.

Grad je doživio procvat za imama Šarafa al-Dina, koji je između 1541 - 1543 podigao veliku medresu al-Šamsijah koja je postala poznati uticajni islamski obrazovni centar. Za vrijeme prve osmanske vladavine, Damar je izgubio na važnosti, ali je njegova medresa bila širitelj ideja otpora otomanskoj vlasti.

U novija vremena, Damar i njegova okolica postali su poznati po uzgoju rasnih konja, popularnih po cijeloj Arabiji. Damar je u cijelom Jemenu poznat po svojim brojnim starim džamijama i medresama, lijepih oblika i boja usklađenih s okolnim vulkanskim zemljištem. Damar je prosperirao zahvaljujući svom sajmu koji se tradicionalno održavao svake srijede, na koji su dolazila sva okolna plemena i trgovci.

Današnji Damar je središte poljoprivrednog kraja i najvećeg univerziteta u zemlji, koji je otvoren 17. juna 1996. da potakne razvoj ovog i za jemenske prilike siromašnog kraja.

Izvori
------

1. 1 2 3 4  Broj stanovnika Damara na stranicama citypopulation.de
2. 1 2  Cities Codes & Info. Numbers, na stranicama yementourism.com
3. ↑  Awareness campaign to save the architecture of Dhamar (na portalu Yemen Times, 2010)[*mrtav link*]
4. ↑  Dhamar'ali Yuhabirr, na portalu WorldLingo[*mrtav link*]
5. 1 2  Thamar University - Dhamar Governorate[*mrtav link*]

Vanjske veze
------------

***Damar*** na Wikimedijinoj ostavi

* Regional/Middle\_East/Yemen
* 100+ Travel Photos of Yemen Arhivirano 2013-01-05 na Wayback Machine-u
* Awareness campaign to save the architecture of Dhamar (na portalu Yemen Times, 2010)[*mrtav link*] ()
* Thamar University - Dhamar Governorate[*mrtav link*] ()

| * p
* r
* u
Glavni gradovi jemenskih muhafaza |
| --- |
| Aden • Amran • Zindžibar • Ad-Dali • Al Baida • Al Hudaida • Al Hazm • Al-Ghaida • Al Mahvit • Sana • Damar • Al-Mukala • Hadža • Ibb • Lahidž • Marib • Jabin • Sada • Atak • Taiz | Jemenska zastava |